b"\n_START_ARTICLE_\nEssex (balener)\n_START_SECTION_\nAtac de la balena i supervivents\n_START_PARAGRAPH_\nL'Essex va salpar de Nantucket el 1819, per fer un viatge de dos anys i mig cap a les zones de cacera de balenes al Pac\xc3\xadfic sud. El 20 de novembre de 1820 l'Essex es va trobar un catxalot molt m\xc3\xa9s gran del normal, el qual va envestir el vaixell en dues ocasions i el va enfonsar. El vaixell va naufragar a 2.500 milles n\xc3\xa0utiques (3.704 quil\xc3\xb2metres) a l'oest de la costa occidental de Sud-am\xc3\xa8rica. Despr\xc3\xa9s del naufragi els vint-i-un mariners van intentar salvar-se en tres petits bots baleners (en aquest cas, usats com bots salvavides) amb subministraments totalment inadequats de menjar i aigua fresca, i arribar a la inhabitada Illa Henderson pertanyent a les Illes Pitcairn, actualment territori de la Gran Bretanya._NEWLINE_A l'illa Henderson, els homes es van afartar d'aviram, peix i vegetals. A m\xc3\xa9s van trobar una petita font d'aigua dol\xc3\xa7a. No obstant aix\xc3\xb2, despr\xc3\xa9s d'una setmana, havien esgotat els recursos naturals de l'illa, i van concloure que aquesta no els podria sostenir per molt m\xc3\xa9s temps. La majoria dels tripulants de l'Essex van tornar als seus bots. Tres homes van optar per quedar-se a l'illa._NEWLINE_L'exc\xc3\xa9s de sodi en la dieta dels mariners i la desnutrici\xc3\xb3 els va produir diarrea, s\xc3\xadncopes, debilitament, fur\xc3\xb3ncols, edema, i defici\xc3\xa8ncia de magnesi, la qual cosa causa comportaments estranys i violents. Com que les condicions empitjoraven els mariners van rec\xc3\xb3rrer a beure's la seva pr\xc3\xb2pia orina i al robatori i mala administraci\xc3\xb3 del menjar. Tots eren fumadors i van patir abstin\xc3\xa8ncia severa quan el subministrament de tabac se'ls va esgotar.\n_START_SECTION_\nCanibalisme\n_START_PARAGRAPH_\nUn per un els homes de l'Essex van anar morint. Els primers van ser amortallats en les seves robes i lliurats al mar, com era el costum. Per\xc3\xb2, amb el menjar esgotat els homes van rec\xc3\xb3rrer al canibalisme per tal de sobreviure, consumint els cossos dels seus companys morts. Cap al final de la terrible experi\xc3\xa8ncia, la situaci\xc3\xb3 al bot del Capit\xc3\xa0 Pollard es va fer massa cr\xc3\xadtica. Els homes van haver de fer un sorteig per determinar qui havia de morir per a la superviv\xc3\xa8ncia dels altres integrants de la tripulaci\xc3\xb3. Un jove anomenat Owen Coffin, cos\xc3\xad petit del capit\xc3\xa0 Pollard, a qui havia jurat protegir, va perdre el sorteig. Es va haver de realitzar un nou sorteig per determinar qui seria l'executor de Coffin. El seu jove amic Charles Ramsdell va tenir la trista sort. Ramsdell li va disparar a Coffin, i les seves restes van ser consumides per Pollard, Barzillai Ray i Charles Ramsdell. Poc temps despr\xc3\xa9s Ray tamb\xc3\xa9 va morir. Els supervivents d'aquest viatge, Pollard i Ramsdell, van subsistir rosegant els ossos de Coffin i Ray.\n_START_SECTION_\nRescat\n_START_PARAGRAPH_\n95 dies despr\xc3\xa9s de l'enfonsament de l'Essex, Pollard i Ramsdell van ser rescatats pel balener de Nantucket Dauphin. Benjamin Lawrence, Owen Chase, i Thomas Nickerson que anaven en un altre dels bots, van sobreviure gr\xc3\xa0cies a mesures desesperades similars, i van ser rescatats pel vaixell mercant Brit\xc3\xa0nic Indian, 93 dies despr\xc3\xa9s del naufragi de l'Essex. Pollard, Ramsdell, Lawrence, Chase i Nickerson es van reunir al port de Valpara\xc3\xadso a Xile, on van informar als oficials que tres homes es trobaven encara a l'illa Henderson. El rescat va ser encomanat a un vaixell destinat al transport per l'Oce\xc3\xa0 Pac\xc3\xadfic. Els tres van ser rescatats quan ja estaven moribunds._NEWLINE_En el moment del rescat de l'\xc3\xbaltim dels vuit supervivents, el 5 abril de 1821, set mariners havien estat objecte de canibalisme."